Sigurd Busklein

Sigurd Busklein (født 1931) er en norsk lærer, sivilagronom og lokalpolitiker (Sp) som var ordfører i Melhus kommune fra 1989 til 1995 og varaordfører fra 1987 til 1989. Han var innvalgt i kommunestyret fra 1975 til 1999, og igjen fra 2003 til 2007. Han har totalt sittet 28 år i kommunestyret, hvorav 19 i formannskapet og seks som ordfører.

Busklein er oppvokst på en gård i Lundamo (i daværende Horg kommune) som den eldste i en søskenflokk på fem gutter. Hans far døde tidlig, slik at han som ung måtte ta mer ansvar på gården. Han ble utdannet sivilagronom ved Statens Småbrukslærerskole i Asker (1960). Etter endt utdannelse arbeidet han som herredsagronom i Ytterøy, Mosvik, Levanger, Trondheim og Malvik. Siden var han lektor ved de flyttbare landbruksskolene i Nord-Trøndelag og Sør-Trøndelag, samt ved Skjetlein Landbruksskole og til sist Gauldal videregående skole. 

I 2001 ble han tildelt Kommunenes Sentralforbunds hederstegn med diplom for sin innsats som politiker i Melhus kommune gjennom 24 år. Han har også vist interessert i lokalhistorie og har skrevet ei bok om Lundemo Bruk.

Busklein er bosatt på Lundamo hvor han hadde ansvaret for driften av hjemgården fra 1965 og frem til 1992, da den eldste sønnen overtok. Han er eldre bror av Fredrik Busklein som var ordfører i Midtre Gauldal.

Referanser 

Ordførere i Melhus
Sp-ordførere i Sør-Trøndelag‎
Norske agronomer
Personer fra Melhus kommune